**Գավառ համայնքի ղեկավար Գուրգեն Մարտիրոսյանի ուղերձը՝ Ամանորի և**

**Սուրբ Ծննդյան տոների առթիվ**

Հարգելի՛ հայրենակիցներ,

Տարեմուտի նախաշեմին ջերմորեն շնորհավորում եմ բոլորիդ՝ գալիք Ամանորի և Սուրբ Ծննդյան տոների առթիվ: Նոր տարին նախևառաջ հինը ամփոփելու, հաշվետվության և ինչու չէ՝ բացթողումները որպես գալիքի նպատակներ դիտարկելու ու նոր տարում դրանք կյանքի կոչելու խորհուրդ ունի:

Անցնող տարին իր դժվարություններով հանդերձ մեր երկրի ու մեր համայնքի համար նաև փորձությունների ժամանակահատված էր: Համայնքի խնդիրների լուծման ճանապարհին մենք դեմ հանդիման կանգնեցինք արցախցի մեր հայրենակիցների խնդիրներին ևս. Գավառ համայնքը իր հյուրընկալ բնավորությամբ ընդունեց ու մինչև այժմ էլ, որպես մեր հարազատ հայրենակիցների, շարունակում է հոգատար վերաբերմունքը նրանց նկատմամբ:

Բացի առկա խնդիրների լուծմանն ուղղված մեր ջանքերը՝ անցնող տարին նշանավորվեց նաև հաջողություններով ու ձեռքբերումներով։ Գավառ համայնքում շարունակվեցին Գավառ քաղաքի ևտասնմեկ բնակավայրերի սոցիալ-տնտեսական զարգացմանն ուղղված աշխատանքներն ու ծրագրերը, որոնց մի մասն արդեն իրականություն է, մի մասը ընթացքի մեջ, որոշներն էլ՝ մեկնարկային փուլում: 2023 թվականը համայնքում իրականացված լայնածավալ ճանապարհաշինական, արտաքին լուսավորության ցանցի, խաղահրապարակների, նախադպրոցական, մշակութային հաստատությունների կառուցման, գյուղատնտեսության, ձեռներեցության ոլորտում կատարված աշխատանքների, հանրային միջոցառումների կազմակերպման ու իրականացման և վերջապես մեր համայնքի համար կարևոր իրադարձությամբ նշանավորվող տարի էր՝ Գավառը 2024 թվականի երիտասարդական մայրաքաղաքն է:

Լիահույս ենք ու հավատացած, որ առկա հաջողություններն ու ձեռքբերումները մեր և ձեր համատեղ ջանքերի շնորհիվ ավելի մեծ ծավալների են հասնելու և միասին՝ ձեռք ձեռքի տված անցնելու ենք մեր համայնքի ու մեր երկրի զարգացման ճանապարհով: Իսկ հանդիպող դժվարությունները հաղթահարելու ենք ամուր կամքով ու լավատեսությամբ:

Թո՛ղ գալիք տարին բոլորիս համար լինի լավ իրադարձություններով նշանավորվող տարի, հաշտ ու ջերմ թո՛ղ լինեն բոլոր ընտանիքները, թո՛ղ ժպտան բոլոր մանուկները և դադարեն աշխարհի պատերազմները:

Թո՛ղ խաղաղությամբ ննջեն հայրենյաց պաշպանության համար զոհված մեր զավակները և թո՛ղ նրանց չապրած օրերը՝ լուսավոր ու խաղաղ ապրի մեր ազգը:

Առողջություն ու բարի ծառայություն մեր զինվոր զավակներին:

Բարի տարեմուտ և ուրախ Նոր Տարի:

***Լավագույն մաղթանքներով՝ Գուրգեն Երվանդի Մարտիրոսյան***